## El Festival Ensems mamprén la recta final de la 47a edició amb espectacles en la plaça de Viriat de València

*** Ensems se celebra fins al 3 d’octubre amb tretze concerts, converses i activitats paral·leles en diferents espais de la ciutat**

Ensems, festival degà de la música contemporània a Espanya, arranca la recta final de la seua 47a edició, que se celebra fins al 3 d’octubre i conclourà amb una programació de concerts i activitats en l’exterior.

El concert previst per al dimarts 30 de setembre en la plaça de Viriat de València, amb un homenatge a George Maciunas, s’ha posposat per l’alerta meteorològica i pròximament s’anunciarà la nova data i l’espai de celebració.

El dimecres 1 d’octubre tindrà lloc la clausura del festival amb una innovadora proposta de música i audiovisuals, *Ara i després més*, en la plaça de Viriat, amb alumnes i professors del departament de Sonologia i Tecnologia dels conservatoris superiors de València i Castelló juntament amb investigadors del grup GTS de l’ITAM de la Universitat Politècnica de València.

Finalment, dos activitats posaran fi a la 47a edició d’Ensems els dies 2 i 3 d’octubre. El dijous 2 d’octubre, els reconeguts DJ Felipe Querol i WallasT realitzaran una sessió en la plaça de Viriat, que compta amb la col·laboració de Cervezas Turia, i el divendres 3 d’octubre el Museu de Belles Arts de València acollirà el concert de música electrònica d’Óscar Fernández, *Driftclick*.

De nou, el festival Ensems compta amb la col·laboració del Palau de la Música i el Palau de les Arts, que en esta ocasió acollirà la major part dels concerts de l’edició, a més d’altres espais de la ciutat, a on tindran lloc activitats paral·leles, com el Centre del Carme Cultura Contemporània, el Museu de Belles Arts i l’IVAM.

Esta edició d’Ensems es construïx amb un únic eix argumental: la diversitat i la unió de la música contemporània, capaç de vincular sensibilitats molt diferents creant un espai compartit d’exploració i descobriment, en el qual tenen presència tant formacions internacionals, com jóvens artistes o noms plenament consolidats de l’escena valenciana.

La imatge gràfica d’esta edició, inspirada en les ones sonores, ha anat a càrrec del dissenyador valencià Dídac Ballester.

Totes les activitats de la programació d’Ensems són d’accés lliure fins que es complete l’aforament. Les invitacions per als concerts es poden obtindre en la [web](https://ensems.ivc.gva.es/).

Fecha: 30/09/2025